גוש מעון-כרמל

גוש מעון-כרמל (מכונה במובן הרחב יותר: דרום הר חברון) הוא גוש התיישבות בחבל יתיר, דרום הר חברון, ישראל, בספר מדבר יהודה, הנמתח בעיקר לאורך רכס מעון. בגוש נכללים 17 נקודות התיישבות, מהם שני יישובים קהילתיים ושלושה מושבים מוסדרים המשתייכים למועצה אזורית הר חברון, שני מאחזים, ועשר חוות חקלאיות. היישוב הגדול ביותר בגוש הוא סוסיא. אוכלוסיית הגוש עמדה על 3,362 תושבים בשנת 2023, לא כולל המאחזים.

אוכלוסיית הגוש כוללת בעיקר דתיים באשכולות סוציו-אקונומיים 4-6. הוא נוסד בתחילת שנות ה-80 של המאה ה-20 עם הקמתם של ארבעת יישובי הליבה שלו. מאז ראשית שנות ה-2000, הוקמו באזור מאחזים בקצב הולך וגובר.

התחבורה בגוש מבוססת על כבישים המובילים ממנו אל חברון (כביש 356), מצפה אשתמוע ובאר שבע (כביש 317), חבל יתיר (כביש 316) וערד (כביש 80).

 מאפיינים 
תושבי הגוש נהנים מאיכות חיים בינונית, ויישוביהם ממוקמים במדד החברתי-כלכלי באשכולות 4 עד 6.

אופי הגוש דתי.

הגוש כולל מושבים בגודל בינוני, לצד יישובים קהילתיים, כאשר הוותיקים שבהם גדולים-בינוניים והחדשים קטנים יותר.

הגוש נחשב לאחד מאזורי ההתיישבות היהודית הבולטים בהר חברון וספר המדבר.

יישובים
ממוזער|מראה בבית יתיר, מיישובי הגוש
הגוש כולל שבעה יישובים, ואלו הם:
 סוסיא – יישוב קהילתי דתי, הגדול ביותר בגוש, אשר הוקם ב-1983. בו פועל המרכז החינוכי של הגוש. נמצאות בו ישיבה תיכונית סוסיא ומכינה קדם-צבאית יתיר.
 בית יתיר – מושב דתי, חלוץ ההתיישבות הישראלית בהר חברון. נוסד ב-1979 בעלייתו למחנה יתיר. ב-1983 עבר למקומו הנוכחי.
 כרמל – מושב שיתופי דתי שהוקם כהיאחזות נח"ל בשנת 1981. היישוב הראשון להתאזרח בגוש, והצפוני בו.
 מעון – מושב שיתופי דתי שהוקם כהיאחזות נח"ל, ואוזרח ב-1982.
 אביגיל – יישוב קהילתי דתי. נוסד בשנת 2001 כמאחז, והוסדר בהמשך. הוא ממוקם על גבעה במרכז הגוש.
 מצפה יאיר – מאחז דתי שנוסד ב-2001, ובו מתגוררות כ-50 משפחות. פועל בו מעון יום, תלמוד תורה, וסניף בני עקיבא.
 גבעת חנן – מאחז בת דתי של סוסיא ובה מתגוררות כ-15 משפחות. הוקמה ב-2019 על שמו של חנן פורת.
בנוסף קיימות בגוש לפחות עשר חוות חקלאיות:
 חוות מעון – חווה חקלאית הנמצאת דתית דרומית למעון, על תל א-תוואני, אשר הוקמה ב-1997. מתגוררות בה כ-20 משפחות.
 חוות טליה – חווה דתית שהוקמה ב-1996 על גבעת הסמוכה לבית יתיר.
 משק מן – חווה דתית הסמוכה ליישוב מעון. מפעילה חאן ומפיקה בתחומה אירועים. הוקמה ב-2020. בבעלות יששכר ויעל מן.
 חוות שורשים – חווה דתית, הצפונית ביותר בגוש. הוקמה ב-2022. בבעלות שמעון ואביטל עטיה.
 חוות טוב הארץ – חוות דתית, בבעלות משפחת ויינשטוק. הוקמה ב-2023 ויש בה דיר עזים.
 חוות ברק – חווה דתית ליד מצפה יאיר. הוקמה ב-2013.
 חוות שדה הראל – דרומית למצפה יאיר. בבעלות אהרון ומוריה שמחוביץ.
 חוות הר סיני – סמוכה מאוד לסוסיא.
 חוות שפת המדבר – מזרחית למצפה יאיר. בבעלות יויו ומה שבות.
 משק דרומא – סמוך לאביגיל. נמצאת בבעלות עמיחי ואביה שילה. הוקמה ב-2023.
לעניינים מסוימים, כגון חינוך, תרבות וחברה, ניתן לראות ביישובים אחרים בחבל יתיר ובאזור כחלק מהגוש, כגון: מחנה יתיר, עשהאל, שני ומצפה מדרג. בהגדרה המרחיבה יותר מכונה הגוש "דרום הר חברון".

גאוגרפיה וסביבה
הגוש משתרע בגובה 910–750 מטרים מעל גובה פני הים, ומיקומו בדרום חבל הר חברון מקנה לו נוף מדברי פתוח ושקט. הגוש שוכן על רכס מעון, בפתחו של מדבר יהודה.

היסטוריה
האזור עליו נבנה הגוש נכבש במסגרת החזית הירדנית במלחמת ששת הימים, ב-1967, לאחר שהיה תחת כיבוש ירדני במשך 19 שנים.

הגוש הוקם בראשית שנות ה-80 של המאה ה-20. בתחילה הוקמו בו המושבים החקלאיים בית יתיר, מעון וכרמל, ויישוב קהילתי אחד שמהווה עד היום את מרכז הגוש – סוסיא. היישובים גדלו ופתחו, וכעשרים שנים מאוחר יותר, סביב ראשית שנות ה-2000, חווה הגוש הקמה מסיבית של מאחזים בתחומו, בהם אביגיל, מצפה יאיר, חוות מעון וחוות טליה. בראשית שנות ה-2020, לאחר עשרים שנים נוספות, במסגרת גל בנייה מסיבי ביהודה ושומרון תחת ממשלת ישראל השלושים ושבע, הוסדרה אביגיל, והוקמו גבעת חנן וחוות חקלאיות רבות באזור כולו.

 ארכאולוגיה 
ממוזער|סוסיא העתיקה, עיר יהודית עתיקה השוכנת בגוש
הרכס עליו יושב הגוש היה בעת העתיקה חלק מחבל דרומא, חבל הארץ הדרומי בארץ יהודה, ובהתאם קיימים בו אתרים ארכאולוגיים רבים. הבולטים בהם הם: מעון העתיקה, כרמל העתיקה וסוסיא העתיקה

 תחבורה 
יישובי הגוש פרוסים לאורך כביש 317. הוא גם מקשר את היישובים מזרחה, אל מצפה אשתמוע, שאר חלקי דרום הר חברון, וגם אל באר שבע.

כביש 356 מקשר את היישובים צפונה דרך הר חברון, ומגיע לכביש 60 באזור קריית ארבע.

לדרום, מקושר הגוש באמצעות כביש 80 לאזור ערד ובקעת ערד. אל שאר חלקי חבל יתיר מקושר הגוש באמצעות כביש 316.

חינוך
 תנועות נוער 
בגוש פועלת תנועת נוער בני עקיבא, והיא מפעילה סניפים ביישובים רבים.

 חינוך פורמלי 
גני הילדים בגוש נמצאים במושבים עצמם, ואין צורך לצאת מהיישוב כדי למצוא גן ילדים.

בתי הספר בגוש נמצאים רובם במרכז האזורי, סוסיא. ביישוב נמצא בית ספר יסודי ניסויי ממלכתי-דתי אזורי לכיתות א'-ו' המשרת את יישובי הגוש ובו כאלף תלמידים. תלמידות כיתות ז'-י"ב לומדות בעיקר באולפנה האזורית במצפה אשתמוע, והתלמידים הבנים בישיבה אזורית חדשה שנמצאת ביישוב או בישיבת סוסיא, שבה כ-200 תלמידים. בראשה הרב נעם פרל.

בשנת 1985 הוקם ביישוב מרכז סיור ולימוד סוסיא, המדריך סיורים באזור מדבר יהודה, הנגב והרי יהודה ומפעיל את אתר התיירות שבסוסיא העתיקה. כמו כן קיימת ביישוב אכסניה, הכוללת 31 חדרים (240 מיטות), המארחת קבוצות ומשפחות בעיקר בסופי שבוע ובחופשות. מאז שנת 2005 מקיים מרכז הסיור והלימוד בחג החנוכה כנס שנתי בנושא ספר המדבר בארץ ישראל.

 ראו גם 
 גוש התיישבות
 בית יתיר
 סוסיא (יישוב)

קישורים חיצוניים

 אתר מועצה אזורית הר חברון

הערות שוליים

*
מעון-כרמל, גוש
קטגוריה:מועצה אזורית הר חברון
קטגוריה:חבל יתיר
קטגוריה:הר חברון